Kom ek vertel vir jou wat 'n besigheidsman my vertel het toe hy die Bybel deur die bril van besigheid begin lees het en hoe dit sy hele lewe omgedop het.
Hy vertel hoe hy homself gaan afsonder het en begin het om in die teenwoordigheid van God, met net die Bybel op sy skoot, die Bybel begin lees het.
Hy het besluit om terug te gaan na die begin en om die Bybel van Genesis 1 af te lees deur die bril van 'n besigheidsman en in die lig van wat daar in daardie tyd in terme van besigheid gebeur het.
Soos ek, het hierdie sakeman geworstel daarmee oor hoe om die goeie nuus oor die koms van die Koninkryk van die hemel hier op aarde, op so 'n manier op die markplein prakties uit te leef dat dit die aandag van ongelowige sakemanne en vroue om hom te trek.
Daar staan immers in Matteus 24:14 die volgende: "En hierdie evangelie van die koninkryk sal in die hele wêreld verkondig word, sodat al die nasies die getuienis kan hoor. Eers dan sal die einde kom."
Met ander woorde, ons sal vir die nasies van die wêreld, soos in 'n hof, feitelike getuienis kan lewer van die werklikheid dat die Koninkryk van die hemel hier en hier en hier op aarde deurgebreek en 'n duidelike verskil gemaak het wat werklik "goeie nuus" vir almal, gelowiges en ongelowiges, gaan wees!
Hy het geworstel met die feit dat dit wat ons uit die Bybel vir mekaar leer, nie altyd gemanifesteer word in die lewens, huwelike, gesinne en besighede van volgelinge van Jesus nie. Ons lyk net soos die wêreld om ons.
Verder het hy oral rondom hom gelowiges gesien en gehoor wat bid vir deurbrake, maar dit nie altyd kry nie. En dit ten spyte van wat tog baie duidelik in God se Woord gesê en belowe word!
Net so het hy ook duisende gesien wat gesaai en gesaai het, maar tog nie werklik enige oes of bitter min oes op die saad wat hulle gesaai het, gesien en ervaar het nie. Dit het hom ernstig gekwel, want die God van die Bybel kan tog nie lieg nie, en Sy Woord en beloftes is tog altyd waar.
Daarom het dit hom ook laat huiwer om ongelowiges uit te nooi na byeenkomste van gelowiges, omdat daar so min getuienis was dat die Woord en die beginsels van die Woord werklik effektief en waar is in die lewens van die gelowige mense om hom.
Daarom het hy self in die Woord begin delf om uit te vind hoekom dit dan so is, en hoekom hy in sy eie lewe nie altyd genoeg vertroue het dat sy eie geloof werklik 'n verskil kan maak in die markplek op 'n Maandagoggend nie.
Hy het besluit om letterlik alles wat hy geleer het in die kerk eenkant toe te skuif en om net vas te gryp aan wat hy by God hoor terwyl hy die Bybel lees.
Hy het ook verder moeite gedoen om presies agter te kom wat in God se hart was en waarom Hy sekere dinge vir ons in Sy Woord laat opteken het en wat Hy daarmee vir ons wou sê.
Natuurlik moes hy ook in die proses rekening hou met presies wat die omstandighede was toe daardie Skrifgedeelte neergeskryf is, en wat deur die skrywers se kop gegaan het wat God se Gees gebruik en geïnspireer het om daardie gedeeltes neer te skryf.
Terwyl hy hiermee besig was, getuig die sakeman, het hy merkwaardig wonderlike dinge ontdek!
So het hy byvoorbeeld ontdek dat daar nie soseer fout was met wat die kerk geleer het oor hierdie gedeeltes nie, maar hy het wel ontdek dat dit geleer en gepredik is vanuit 'n moreel-etiese hoek, naamlik wat ons moet of nie moet doen nie. Maar dit het nie werklik die realiteite waarmee elke gelowige daar in die markplek geworstel het, aangespreek nie. Dit was asof die kerk in Engels met die gelowiges gepraat het oor wat reg en verkeerd is, terwyl almal daar in die modder en gemors op die markplein in Russies praat en leef.
Hoe hou 'n mens van Maandag tot Vrydag kop bo water? Wat nog te sê daarvan om die lewe te leef en die seën te beleef waarvan God in Sy Woord ons belowe.
In die loopgrawe van die besigheidswêreld word ons geleer dat daar net een manier is om te oorleef en dit is om alles moontlik te doen om so gou moontlik ryk te word en soveel moontlik soveel geld te maak, al kos dit wat! Alles is aanvaarbaar, solank jy net nie uitgevang word terwyl jy die verkeerde doen nie. Al beteken dit dat jy op 'n paar mense moet trap in die proses.
Luister 'n mens mooi na wat ons mekaar leer oor goeie besigheid, gaan dit uiteindelik net oor jouself en wat jy bymekaar kan maak, en vir hoe lank moontlik jy dit kan vashou sonder om dit uit te gee.
Hoe sê ons dit in Engels: "It was all about greed and hoarding and maximizing self-interest at the expense of others."
Wat in die kerk meestal geleer en verkondig word, spreek nie hierdie dinge werklik aan nie. Ons word nie geleer hoe om daar in die loopgrawe prakties anders te wees, prakties anders te dink en anders te doen nie. Ons word nie geleer om 'n blywende verskil daar te begin maak nie.
Ons is besig om met mekaar te gesels oor hoe dit prakties hier tussen ons op aarde lyk of moet lyk wanneer iets van die Koninkryk van die hemel hier op aarde begin deurbreek.
Heel aan die einde van Sy drie-jaar bediening op aarde, net voor Sy kruisiging, sterwe en opstanding, kry ons twee merkwaardige vertellinge oor Jesus se lering oor daardie gebeure aan die einde, net voor en tydens die wederkoms.
Ons kry die vertellinge in Matteus 24 en 25.
Kom ek probeer 'n bietjie om op 'n ander manier veral die laaste gedeelte van hoofstuk 25, se inhoud te beskryf.
Hier gee Jesus as die nuwe Koning van planeet aarde, as't ware vir die mensdom insae in wat die vrae gaan wees in die laaste Eksamenvraestel wat God as die Finale Regter en Eksaminator op ons tafel gaan neersit om te bepaal wie deel is van die "skape", wat die hemele gaan beërwe, en wie hel toe gestuur gaan word as deel van die "bokke".
Net voor hierdie deel van Sy boodskap, profeteer Hy dan die volgende in Mat. 24:12-14:
"Omdat die minagting van die wet van God sal toeneem, sal die liefde by baie verkoel.
Het jy gehoor wat sê die Koning? Die Evangelie van die Koninkryk sal in die hele wêreld verkondig word, sodat al die nasies die getuienis daaroor kan hoor! Eers dan sal die einde kom.
Met ander woorde, die een ding wat gaan bepaal wanneer die finale einde en wederkoms van Christus gaan gebeur, gaan juis dit wees: Wanneer al die nasies die kans gehad het om oral rondom hulle bewyse en getuienis te hoor en te sien van die goeie nuus dat die Koninkryk van die hemel hier tussen ons deurgebreek het!
My vraag is net: Aan watter bewyse en goeie nuus-stories kan jy dink wat jy kan gebruik om teenoor die ongelowige wêreld te getuig dat daar sedert Jesus se koms iets van die Koninkryk van die hemel hier op aarde begin deurbreek het?
Ek hoop hierdie laaste twee paragrawe het jou 'n bietjie laat dink, want ek het dit aspris vir die rede so probeer formuleer dat hierdie waarheid ook vir jou, soos vir my die afgelope tyd, 'n bietjie sal skud.
Kom ek wees 'n slag eerlik hieroor.
Ek word by die dag meer en meer gefrustreerd en geskok oor hoe maklik ons as Bybel-gelowige mense oor die koms van die Koninkryk van die hemel hier op aarde kan praat asof dit hierdie fantasie-verhaal is, wat eers eendag, na die wederkoms van Christus Jesus, hierdie tussen ons 'n werklikheid gaan begin word.
Terwyl dit vir my meer en meer duidelik word dat dit nie vir Jesus self hier gegaan het oor goeie nuus wat eers na Sy wederkoms gaan waar word nie.
Hoe meer ek die Bybel en veral die Nuwe Testament lees en sien wat Jesus hier op aarde kom sê en doen het, besef ek dat ons hantering van die hele boodskap oor die koms van die Koninkryk eintlik hiervan 'n bespotting maak.
Dit is asof ons dit nie werklik ernstig opneem nie!
Daarom maak dit natuurlik ook geen indruk op die ongelowige wêreld daar buite nie, want hulle kan nêrens enige bewyse of voorbeelde sien van die verskil wat hierdie "goeie nuus oor die koms van die Koninkryk" hier op aarde maak nie.
Die ding wat my aan die hart gegryp het, was om te ontdek dat God as die Finale Regter en Eksaminator, elkeen van ons in die finale eksamen aan die volgende gaan toets, volgens Mat. 25:32-37:
"Al die volke sal voor Hom bymekaar gebring word, en Hy sal die mense van mekaar skei soos 'n wagter die skape van die bokke skei.
Dan sal die Koning vir dié aan sy regterkant sê: 'Kom, julle wat deur my Vader geseën is! Die koninkryk is van die skepping van die wêreld af vir julle voorberei. Neem dit as erfenis in besit, want Ek was honger, en julle het My iets gegee om te eet; Ek was dors, en julle het My iets gegee om te drink; Ek was 'n vreemdeling, en julle het My gehuisves; Ek was sonder klere, en julle het vir My klere gegee; siek, en julle het My verpleeg; in die tronk, en julle het My besoek.'
Dan sal dié wat die wil van God gedoen het, Hom vra: 'Here, wanneer het ons…"
Om die Koninkryk van God en Sy wil te soek (volgens Mat. 6:33), is om jou lewe daaraan te wy om 'n verskil te maak. Met ander woorde, om nood te bedien sal so 'n deel wees van jou daaglikse asemhaling en lewe as kind van die Koning wees dat jy nie eers altyd bewus daarvan gaan wees nie!
Volgende keer begin gesels ons 'n bietjie hieroor: oor hoe lyk dit dan waar ons hierdie nood prakties begin bedien.
As ons mooi kyk wat Jesus tydens Sy bediening op aarde gedoen het, sien ons hoe om die Babiloniese kultuur waarin Mammon aanbid en gedien word te verwyder en hoe om dit te vervang met 'n iets van die kultuur en waardes van die Koninkryk van die hemel weerspieël.
Hoor wat sê ons Koning self oor Mammon.
Mat. 6:24 "Niemand kan vir twee base tegelyk werk nie. Hy sal óf die een minder ag en die ander een hoër, óf vir die een meer oorhê en die ander een afskeep. Julle kan nie God én Mammon dien nie."
Luk. 16:9 "En Ek sê vir julle: Gebruik die oneerlike mammon om vir julle vriende te maak sodat wanneer die geld nie meer kan help nie, hulle julle in die ewige wonings sal ontvang.
Luk. 16:11 As julle dan nie betroubaar is in die hantering van die oneerlike mammon nie, wie sal die ware rykdom aan julle toevertrou?
Luk. 16:13 "Geen huisbediende kan vir twee base tegelyk werk nie, want hy sal of die een minder ag en die ander een hoër, of vir die een meer oorhê en die ander een afskeep. Julle kan nie God én Mammon dien nie."
Mammon word dus 'n god in mense se lewens wat alles begin beheer. Alles wat hulle doen, alles wat hulle dink en sê, gaan net oor geld. Ja, natuurlik is daar nooit 'n punt wat hulle genoeg daarvan kan hê nie. Maar so ook kan die armste van arm mense ook gedryf en gemanipuleer word deur hierdie demoniese gees, Mammon.
Hoe herken 'n mens dit in iemand se lewens?
Daar waar mense heeltyd bekommerd is en praat en dink oor geld, is van die duidelike simptome van hierdie "siekte".
Hierteenoor wys Jesus ons hoe om duisende mense te voed as deel van 'n nuwe Koninkryks-kultuur, maar om dit te doen sonder om een of ander leë en goedkoop voorspoed-preek vir hulle te preek!
Inteendeel, Jesus leer ons wat gebeur as ons die bietjie wat ons het, vrygewig en vrywillig saai as die Koning daarvoor vra. Want dan sien ons hoe God nie net die gewer ook seën nie maar hoe Hy voor ons oë vermenigvuldiging laat plaasvind sodat ons selfs daarna nog meer verniet weg kan gee!
Dit is immers hoe dit in God se Koninkryk werk.
Dit is wanneer ons besef dat 'n boodskap dat die Koninkryk van die hemel besig is om hier rondom ons op aarde deur te breek en te realiseer, moet beklemtoon dat dit nie sommer alles eensklaps nou dadelik gebeur nie, maar eerder stukkie vir stukkie deurbreek, om eers aan die einde, met Jesus se wederkoms, finaal en volkome in vervulling te kom!
Daarom moet ons beklemtoon dat die Koms van die Koninkryk 'n beweging is op grondvlak waar dit gaan wees soos duisende klein, selfs onbeduidende, vuurtjies wat begin saamkom en spontaan groei tot hierdie magtige openbaring van die heerlikheid van God daar in ons dorp of stad.
Oraloor in die wêreld het ons al honderde sulke bewegings of "herlewings" gesien. Maar tot nou toe het ons nog nie die voorreg gehad om te sien dat dit net aanhou en aanhou nie. Miskien is dit omdat iemand elke keer probeer het om dit op een of ander manier in een of ander struktuur of metode of 'n kerk of denominasie of herlewingsdienste van een of ander aard vas te vang.
Ek glo dat in hierdie "laaste dae" waarin die Here besig is om vir ons 'n nuwe prentjie van die "kerk" of Ekklesia te wys, gaan ons 'n beweging van die heerlikheid van God sien vloei uit die hart en lewens van gelowiges, deur huisgesinne, deur families en familie-besighede.
Hierdie beweging gaan herken word aan mense wie se lewens en lewenswandel gekenmerk word deur eenvoud, voorsiening, eenheid, liefde, lewe, waarheid, nederigheid, gebed, herstelde verhoudinge, dissipelskap en baie wonderwerke!
Gelowiges se "opleiding" om deel van hierdie beweging van die eindtyd te wees, gaan nie teologiese studie in 'n kweekskool of bybelskool van die een of ander aard wees nie. Nee, jy gaan leer wat jy moet leer in die "skool van die lewe" wanneer jy gaan toelaat dat God se Gees totaal die beheer oorneem en Hy self jou leer wat gewone dinge soos eenvoud, voorsiening, eenheid, liefde, lewe, waarheid, nederigheid, gebed, herstelde verhoudinge, dissipelskap en wonderwerke regtig beteken!
Niemand in hierdie beweging sal wil baas speel oor ander nie. Alle gelowiges gaan net een dinge natuurlikgewys najaag, naamlik om ander te dien soos wat Jesus in Sy Woord ons geleer het om te dien.
Dit gaan glad nie gaan om nog "nuwe kerke", of nog nuwe "lidmate", of nog groter en langer eredienste of byeenkomste te hou en nog 'n klomp nuwe programme te organiseer nie.
Nee, hierdie beweging van die Koninkryk gaan letterlik 'n self-onderhoudende vloei van lewe wees wat van die een hart na die ander vloei.
In die proses gaan ons leer dat waar die koms van die Koninkryk nie elke gelowige insluit en vir elkeen geleentheid gee om daarvan deel te wees nie, gaan die Goeie Nuus van die Evangelie nooit 'n hele wêreld kan bereik nie!
kom hier op aarde
Friday, 10 June 2022 05:54
Thursday, 02 June 2022 09:17
Thursday, 19 May 2022 08:57
Kom ek herhaal net weer Ef. 4:11 tot 16 hier vir jou, maar in plaas daarvan om hierdie keer te fokus op wat hier gesê word oor die opdrag en roeping van die vyfvoudige bediening, wil ek hê jy moet raaklees wat hier gesê word oor dit wat in elke gelowige volgeling se lewe moet plaasvind met die oog op sy of haar rol en bediening as deel van die Ekklesia:
Sien jy wat hier staan oor elke gelowige in die Ekklesia?
Elkeen van hulle het 'n "diens"" of bediening in die Ekklesia en in die mate wat hulle dit verrig, word die Liggaam opgebou.
En soos wat elkeen van hulle begin snap wat die ware inhoud is van hulle geloof, in daardie mate leer hulle werklik Jesus Christus ken en hoe om in 'n meer intieme liefdesverhouding met Hom te leef.
Uiteindelik is dit die hart van geestelike volwassenheid, want gelowiges leer om meer en meer net te fokus op Christus en wat Hy vir en namens hulle gedoen en afgehandel het deur Sy lewe, Sy lyding, Sy kruisiging en Sy opstanding en dit wat Hy besig is om steeds in hulle lewens te doen deur die werking van die Heilige Gees.
In plaas van dat 'n gelowige geloofsgemeenskap net bestaan uit geestelike babas wat glad nie kan onderskei tussen wat grate is en wat vis is wat aan hulle opgedis word as waarheid nie, sal hulle 'n volwasse aanvoeling hê vir die Ware Woord en nie maklik op sleeptou geneem kan word deur valse lering nie.
Nee, omdat hulle die Woord ken en geleer het hoe om Koning Jesus se stem en leiding deur Sy Gees en deur die Woord te herken uit al die stemme wat hulle hoor, het hulle gekies om oor te gee aan die beheer van Sy Gees en hoe om te luister na Sy leiding en dit alleen te gehoorsaam.
So het hulle geleer dat Jesus, hulle Verlosser, ook hulle Here en Koning is wat ook die Hoof is van die Liggaam. Sy Woord en wil is wet en ons toets vir waarheid.
In die mate wat ons laag aan Sy voete bly en in totale afhanklikheid wag op Sy genade en krag, groei hulle geloof en dra hulle die vrug van die Gees.
Hulle ontdek hoe belangrik dit is om aktief deel te wees en in verhouding te wees met ander gelowiges in 'n plaaslike geloofsfamilie. In hierdie proses ontdek gelowiges hulle SHAPE, naamlik hulle Gees-gawes, hulle plek in God se groter prentjie en hart vir hulle, maar ook hoe om hulle vermoëns, persoonlikheid en ervarings langs die pad te gebruik as deel van hulle bediening teenoor ander gelowiges maar ook as deel van hulle getuienis teenoor 'n ongelowige wêreld rondom hulle.
Omdat Jesus se hart is dat dit alles in elke gelowige se lewe moet gebeur, het Hy die vyfvoudige bediening oral in die Liggaam geposisioneer en toegerus om soos 'n gesonde bloedsomloopstelsel by elke gelowige, waar hulle ook al hulle bevind, uit te kom en om hulle daar te bedien.
Verstaan jy nou dat die vyfvoudige bediening belangrik is omdat hulle hierdie belangrike rol het in die lewe van elke gelowige!
Elke gelowige se bediening
Thursday, 05 May 2022 09:24
Friday, 29 April 2022 10:01
Monday, 25 April 2022 08:38
Ons herdenk weer daardie week wat alles verander het!
Wat 'n geleentheid! Watter wonderlike tyd en geleentheid is dit nie vir elke volgeling van die Koning nie! Om vir die wêreld te vertel van daardie week se gebeure wat die geskiedenis van die wêreld onherroeplik kom verander het.
Niks kan dit verander nie. "Tetelestai", het die Koning van alle konings finaal drie-uur daardie Woensdagmiddag, 9 April 32 n.C., daar aan die kruis geproklameer: Alles is gedaan! Alles is gedoen wat gedoen moes word!
Om jou te help om vir almal daar rondom jou die gebeure daardie week kort en kragtig te kan oorvertel, hier is my Blog daaroor net weer 'n keer.
Daardie week se gebeure
Kliek op die skakel; gaan lees dit op my Blok; of laai dit af en druk dit uit.
Ja, gebruik dit om aan almal wat jy iiefhet, uit te stuur en oor te vertel.
Volgende week, Dinsdag, skryf ek spesifiek oor die gebeure daardie Woensdag en hoe dit alles van Genesis 1 af, in detail vervul en in plek laat val het.
Thursday, 31 March 2022 11:19
Ja, al is die "kerk" van vandag flenters, beteken dit nie dat ons kan dink ons het "kerk" nie nodig nie!
Ek het genoeg die afgelope tyd vir jou geskryf oor hoe flenters dit wat ons "kerk" noem vandag is!
Juis omdat dit wat ons gewoond is om "kerk" te noem, so radikaal verskil van wat Koning Jesus in Sy Woord, die Bybel, oor Sy mense en oor wat in die Grieks "ekklesia" genoem word sê, gebruik ek so min moontlik die woord "kerk" om God se mense en dit wat Hy "ekklesia" noem, te beskryf.
Ek loop oral mense raak wat in die lig van die feit dat die "kerk" van vandag so flenters is, of omdat hulle as gevolg van hierdie "flenter kerk" met sy "flenter mense en flenter leiers", êrens langs die pad so seer gekry het of so teleurgestel is, dat hulle besluit het dat hulle en hulle gesin nie meer "die kerk" nodig het of nie nodig het om êrens deel te wees van 'n plaaslike geloofsfamilie of gemeente nie.
As jy dalk een van daardie mense is wat so dink of so voel, dan wil ek jou in groot liefde, maar met 'n beslistheid vra: Hoe kan jy steeds so dink in die lig van alles wat ek vir jou in die afgelope meer as 36 weke, ja, 36 weke, uit die Woord van die Koning gewys het oor wat Hy self oor die "ekklesia" te sê het?
Daarom moet ons hard en duidelik vir mekaar sê dat as die Koning dit of dat sê, kan en moet elkeen van ons wat werklik deel is van die ware ekklesia en wat waarlik Sy volgelinge is, maar net ja en amen daarop sê en moet ons onmiddellik opstaan en presies gaan doen wat Hy ons opdrag gegee het om te doen.
Hier is nie ruimte vir redekawel nie. Al het jy wat ook al langs die pad belewe en ervaar en selfs seer gekry, kan niks hiervan jou genoeg rede gee om nie te gaan doen wat Koning Jesus hieroor gesê het nie.
Neem nou maar net byvoorbeeld wat Jesus as die Koning vir ons daar in Hebreërs 10:24 en 25 sê. Dan behoort dit ons almal aan te spoor om êrens in ons plaaslike gemeenskap en omgewing, ander volgelinge van Jesus op te spoor en met hulle verhoudinge te begin bou. Want tussen hierdie mense is die mense wat God bedoel het om jou en jou geliefdes se "geloofsfamilie" te wees.
Luister wat sê jou Koning oor hulle:
Daar is mos niks onduidelik in wat hier staan nie. Jy moet net opstaan en hierdie woord, soos al die ander, prakties begin gehoorsaam.